 NA SAMMY WAWERU MICHAEL Warutere, ndiye mtahiniwa bora zaidi nchini katika Mtihani wa Kitaifa Darasa la Nane (KCPE) 2023. Kijana Waturere alizoa alama 428, kutoka jumla ya 500 zinazowezekana na anasema akihitimu Kidato cha Nne, angependa kuwa mhandisi (Software Engineer). Mtahiniwa huyo amekuwa mwanafunzi wa Riara Springs Academy, mojawapo ya Shule za Kibinafsi katika Kaunti ya Nairobi. Akihojiwa na vyombo vya habari Alhamisi, Novemba 23, 2023 saa chache baada ya Waziri wa Elimu, Ezekiel Machogu kutoa rasmi matokeo, Warutere alisema hakutarajia kukwangura alama hizo – 428. Akielezea kufurahishwa kwake na matokeo yake, alisema alikuwa anatarajia kupata alama 410. “Nina furaha sana…Sikuwa nikitarajia kupata alama zilizotangazwa, mtahiniwa bora zaidi nchini. Aidha, nilitarajia kuzoa alama 410. Ninashukuru Mungu, wazazi wangu na walimu kwa kazi nzuri waliyonifanyia,” mvulana Warutere akasema akizungumza shuleni Riara Springs Academy. Alikuwa ameandamana na babake, walimu, wazazi wengine na wanafunzi wenza, mazingira ya shule hiyo yakisheheni shangwe, vifijo na nderemo. Kulingana na babake, alipigiwa simu na walimu wa Riara Springs Academy akaarifiwa kuwa mwanawe ndiye kidedea nchini. Huku Somo la Hisabati, Kiingereza, Kiswahili na Jiografia/Dini, akizoa alama A kila moja, mtahiniwa huyo alisema Sayansi pekee ndiyo ilimkalia ngumu. “Si mimi pekee, hata watahiniwa wengine walilalamikia ugumu wa Somo la Sayansi,” Warutere akaambia wanahabari. Alidokeza kwamba ndoto yake ni kuwa mhandisi. Watahiniwa 8, 525 walizoa alama 400 hadi 500. Idadi ya waliopata alama 300 – 399, ni 352, 782 na 200 hadi 299 wakiwa watahiniwa 658, 278. Hali kadhalika, waliozoa alama 100 hadi 199 wameandikishwa kuwa 383, 025, huku 0 – 99 wakiwa 2, 060. Jumla ya watahiniwa 1, 406, 559 walifanya KCPE 2023, wa kiume wakiwa 721, 544 na kike 685, 017. Katika zoezi hilo ambalo limekunja jamvi mfumo wa 8-4-4 na kukaribisha mfumo mpya wa CBC, kulikuwa na vituo jumla 28, 533 vya kuandika mtihani. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  